
Apie sviestuotus lašinius
Prieš keletą metų viešojoje erdvėje pasirodė svarstymų apie įdomų kalbos, teisės ir praktikos taikymo atvejį. Valstybinė maisto ir veterinarijos tarnyba uždraudė ant pakuočių vartoti prekės ženklą „Sviestas sviestuotas“. Šis netikėtas vertinimas sulaukė didelio žiniasklaidos dėmesio. Interneto erdvėje pasirodė ir Valstybinės kalbos  inspekcijos viršininko Audriaus Valotkos šia tema operatyviai parengtas straipsnis, kuriame autorius labai vaizdingai, remdamasis lietuvių frazeologija užtaria minėto prekinio ženklo savininkus...
Visiškai pritariu autoriaus nuomonei, jog sveikintina, kad atsiranda tokių pavadinimų. Jokio kalbos pažeidimo čia, aišku, nėra.  Pavadinimas „Sviestas sviestuotas“ lietuviškas, taisyklingas ir vaizdingas. O dėl teisės pažeidimų, neva, visuomenės klaidinimo... Man, kaip vartotojai, taip neatrodo. Frazeologizmų juk nesuprantame tiesiogiai – varnų žioplinėdami nešaudome ir kur šuo pakastas aiškindamiesi nekapstome. Be to, ant minėto produkto etiketės po pavadinimu aiškiai nurodoma, kad tai yra riešutų kremas, ir net ne mikroskopinėmis raidėmis – produkto sudėtis.
Mano manymu, čia susiduriame su kalbos jausmo stokos problema. Juk turime gražių prekių ženklų, produktų ir įmonių pavadinimų, kurie kaip su sviestu tepa per širdį! Nejaugi kalbos klausimais ne itin kompetentingos tarnybos lieps keisti kad ir kepyklos „Gudobelė“ pavadinimą, neradusios duonos sudėtyje gudobelių ekstrakto? O gal „Žento“ duona skirta tik žentams ar žentų kepta, o „Palangos“ turi būti kepama tik Palangoje? Tokiu atveju jau šiukštu per Kūčias gerti aguonų pieną, kuris dar liaudyje ir gaidžio ar veršio pienu vadinamas. O jei atsirastų įmonė, tokį produktą norinti gaminti ir pavadinti, ką rinktųsi – Aguonų pienelis ar Trintų aguonų sėklų skystis? Kuris jums būtų patrauklesnis? 
Tikrai, susidūrus su problemomis dėl kalbinių dalykų, iš pradžių derėtų kreiptis į Kalbos komisiją, Kalbos inspekciją ar Lietuvių kalbos institutą. Ir nereikia lašinių tepti sviestu, t. y. perlenkti lazdą, t. y. perdėti, persistengti. Turėtume saugoti lietuvišką verslą ir žodyną, ne slėpti, o puoselėti ir didžiuotis savo gimtosios kalbos turtais.
Besvarstant šį klausimą, kilo mintis suorganizuoti konkursą – išrinkti gražiausius Kaišiadorių savivaldybės teritorijoje veikiančių įmonių ir jų gaminamų produktų ar prekių ženklų lietuviškus pavadinimus. Pasiūlymus, kuriuos pavadinimus įtraukti į nominantų sąrašą, prašyčiau teikti  iki 2026-02-10 https://apklausa.lt/f/yet9fln.f, o Lietuvių kalbos dienų metu (vasario 16 – kovo 11 d.) gyventojus vėl kviesime aktyviai dalyvauti apklausoje ir iš pasiūlytų pavadinimų išrinkti pačius gražiausius. Nugalėtojai bus apdovanoti Kaišiadorių turizmo ir verslo informacijos centro dovanomis.

